Skallagrímsmenn mæta toppliðinu á morgun Hörkuleikur verður í íþróttamiðstöðinni í Borgarnesi annað kvöld þegar Skallagrímsmenn taka á móti liði KR í Dominos deild karla í körfubolta . KR-ingar eru í efsta sæti deildarinnar með fullt hús stiga og hafa leikið nær óaðfinnanlega í deildinni í vetur . Borgnesingar hafa aftur á móti átt erfitt uppdráttar og hafa meiðsli lykilleikmanna sett strik í reikninginn hjá liðinu . Liðið vermir 10 sæti deildarinnar og þarf á öllum stigum að halda til að lyfta sér frá fallsætunum fyrir neðan . Búist er því við að liðið verði fullskipað á morgun gegn KR og því má ætla að hörkuleikur sé í vændum . Leikurinn hefst kl. 19:15 .